Az Európai Uniónak a hulladékokról és egyes irányelvek hatályon kívül helyezéséről szóló 2008/98/EK irányelvének 7. cikke határozza meg a hulladékjegyzékkel kapcsolatos előírásokat. A hulladékjegyzék a hulladékjegyzékről szóló 72/2013. (VIII. 27.) VM rendeletben (a továbbiakban: VM rendelet) szerepel. Az Európai Unió Bizottsága 2014-ben a hulladékjegyzékkel kapcsolatban több módosítást is elvégzett, amelyet az ülésen jelen lévő tagállamok, így közöttük Magyarország is megszavazott. Ennek eredményeként született meg 2014. december 18-án a hulladékjegyzékről szóló 2000/532/EK határozatnak a 2008/98/EK európai parlamenti és tanácsi irányelvvel összhangban történő módosításáról szóló 2014/955/EU bizottsági határozat.

Bár a bizottsági határozat már a hatálybalépését követően kötelező érvényű minden tagállamban, mivel a hulladékjegyzék mind a hulladék nyilvántartásához, mind pedig a hulladékkal kapcsolatos adatszolgáltatáshoz nélkülözhetetlen, a vonatkozó hazai jogszabályok pontosítása szükséges.

Fontos megjegyezni, hogy az Európai Unió Bizottsága 2014. december 18-án a 1357/2014/EU rendeletet is elfogadta, amely 2015. június 1-jével módosította a hulladék keretirányelv 3. mellékletét. Ez a melléklet a hulladékok veszélyességi jellemzőit tartalmazza. A mellékletet a Ht. 1. melléklete ültette át, amelynek helyébe – az egységes és áttekinthető jogalkalmazás érdekében – az új mellékletet kellett léptetni. Ezt a módosítást végezte el a hulladékról szóló 2012. évi CLXXXV. törvény, valamint az egyes közszolgáltatások ellátásáról és az ezzel összefüggő törvénymódosításokról szóló 2013. évi CXXXIV. törvény módosításáról szóló 2015. évi CLXXXV. törvény.

Tekintettel arra, hogy a jelen előterjesztés tárgyát képező rendelet tervezet szorosan összefügg a Ht.-be épült új melléklettel – hiszen azokat a részletszabályokat, amely alapján meg lehet határozni azt, hogy az olyan hulladéktípusok, amelyekhez veszélyes és nem veszélyes hulladékot jelölő azonosító kód is rendelhető, e rendelet tervezet tartalmazza –, elengedhetetlenül fontossá vált e rendelet tervezet mihamarabbi elfogadása, továbbá az, hogy így a Ht. mellékletével egységes joggyakorlatot legyen képes kialakítani.